સ્મશાનની હાલત સુધારવા માટે મહાનગરપાલિકાને ચીમકી આપનારા ભારતીય જનતા યુવા મોરચા-ઈશાન મુંબઈના સેક્રેટરી વિરલ શાહે મિડ-ડે Localને કહ્યું હતું કે ‘મિડ-ડેમાં અહેવાલ આવ્યા પછી સ્મશાનની દયનીય હાલતની અમને જાણ થઈ હતી અને એટલે જ અમે મહાનગરપાલિકાને એક આવેદનપત્ર આપીને એમને સાત દિવસનો સમય આપ્યો છે. જો એમાં એણે સ્મશાનમાં રહેલી અગવડો દૂર નહીં કરી તો અમારે જોરદાર આંદોલન કરી એનું મગજ ઠેકાણે લાવવું પડશે. સ્મશાનનું સંચાલન મુલુંડ નાગરિક સભા કરે છે એમ કહીને મહાનગરપાલિકા પોતાના હાથ ઊંચા કરી દેશે તો અમે એ સાંખી નહીં લઈએ; કારણ કે સ્મશાનનું સંચાલન ભલે ખાનગી સંસ્થા કરતી હોય, પણ આ જમીન મહાનગરપાલિકાની છે અને સ્મશાનનું સંચાલન કરવા માટે એમને સબસિડી આપવામાં આવે છે. એમને લાકડાં પણ મહાનગરપાલિકા જ પૂરાં પાડે છે. એથી સ્મશાનમાં રહેલી ગેરવ્યવસ્થા અને નાગરિકોને થતી હાલાકી માટે મુલુંડ નાગરિક સભા જ નહીં, મહાનગરપાલિકા પણ એટલી જ જવાબદાર છે. એથી મહાનગરપાલિકાને અમે આવેદનપત્ર આપીને સાત દિવસનો સમય આપ્યો છે.’